Landets pædagoger oplever at skulle jonglere bleskift, frugtstykker og småsnak med forældrene, mens de er ene mand eller kvinde på stuen.

»Forældresamtaler, aktiviteter og planlagte ture ud af huset bliver sjældent til noget, da vi ikke er personale nok til at dække ind«. »Når vi kommer ind fra legepladsen, er jeg alene med 19 børn, der skal have overtøj af, på wc, skiftet vådt tøj«.

Eksemplerne fremgår af den hidtil største undersøgelse af pædagogers arbejdstid, lavet af pædagogernes fagforbund Bupl, hvor 8.006 pædagoger fra hele Danmark har deltaget. 61 procent siger, at de på en tilfældig dag maksimalt havde tre timer, hvor de var mere end to voksne, mens 14 procent oplyser, at de på intet tidspunkt på en tilfældig dag var mere end to voksne til børnegruppen.